Nefnd, sem falið var að meta viðbrögð norskra stjórnvalda við kórónuveirufaraldrinum, telur að yfirvöld hefðu að einhverju leyti getað komið í veg fyrir útbreiðslu COVID-smita hefðu þau hlustað á viðvaranir frá Íslandi varðandi skíðasvæði í Tíról í Austurríki. Áhrifin af þeim aðgerðum hefðu þó líkast til verið takmörkuð.
Skýrslan er umfangsmikil, rúmlega 450 síður og var afhent Ernu Solberg, forsætisráðherra noregs, um miðjan þennan mánuð.
Í lok febrúar í fyrra voru aðeins sjö með staðfest smit í Noregi. Nokkrum dögum seinna eða aðfaranótt 5. mars barst tilkynning frá Íslandi um að hópur ferðamanna, sem hafði verið á skíðum í Tíról, hefði greinst með COVID-19. Tilkynningin bar þess merki að mögulega væri smit útbreiddara á þessu svæði en opinberar tölur sögðu til um.
Þremur dögum eftir að tilkynningin barst frá íslandi ákváðu norsk yfirvöld að lýsa Tíról sem há-áhættusvæði og farþegar þaðan hvattir til að fara í sóttkví og sýnatöku.
Norðmenn eru ekki eina Norðurlandaþjóðin sem horfir til Ischgl því dönsk yfirvöld sættu líka nokkurri gagnrýni fyrir að bregðast seint og illa við tilkynningunni frá Íslandi. Ischgl var ekki sett á lista yfir áhættulista fyrr en 9. mars sem mörgum fannst sérkennilegt í ljósi þess að margir Danir höfðu verið þar á ferðalagi.